บิ๊กตู่ปัดเกี่ยวข้อง จ่าย ค่าโง่ 1.2 หมื่นล้านบาท
ชดเชยบอกเลิก โฮปเวลล์ ไล่ให้ไปด่ารัฐบาลต้นเรื่อง คมนาคม-รฟท. เร่งหารือ,คมนาคม-รฟท. อ่วม ศาลปกครองสูงสุดพิพากษาสั่งจ่ายค่าโง่,โฮปเวลล์, 12,000 ล้านบาท ชดเชยการบอกเลิกสัญญาตามคำชี้ขาดอนุญาโตตุลาการ ปิดฉากคดีค่าโง่ที่ ยืดเยื้อมากว่า 15 ปี ขณะที่ ผู้ว่าการการรถไฟฯ ขอคัดสำนวนก่อนจะตัดสินใจว่าเดินหน้าต่ออย่างไร ด้านสหภาพ รฟท.ชี้ รัฐบาลควรช่วยจ่ายค่าโง่ แต่ บิ๊กตู่ ลั่น ไล่ให้ไปด่าต้นตอทำเสียค่าโง่ ด้าน วิษณุ ยันไม่ใช้ ม.44 แก้ปัญหา แต่จะเจรจาหาทางออกแทน,ในที่สุดคดีมหากาพย์ระหว่างบริษัท โฮปเวลล์ (ประเทศไทย) จำกัดกับกระทรวงคมนาคม การรถไฟแห่งประเทศไทย (รฟท.) ก็สิ้นสุดลงด้วยคำตัดสินของศาลปกครองสูงสุด โดยผู้สื่อข่าวรายงานว่าเมื่อวันที่ 22 เม.ย.ศาลปกครองสูงสุดมีคำพิพากษากลับคำพิพากษาศาลปกครองกลาง เป็นยกคำร้อง ที่มีผลให้กระทรวงคมนาคม การรถไฟแห่งประเทศไทย (รฟท.) ต้องปฏิบัติตามคำชี้ขาดของอนุญาโตตุลาการเมื่อวันที่ 8 พ.ย.2551 รฟท.ต้องคืนเงินชดเชยให้กับบริษัท โฮปเวลล์ (ประเทศไทย) จำกัด จากการบอกเลิกสัญญารวมเป็นเงิน 11,888.75 ล้านบาท ประกอบด้วยเงินค่าก่อสร้าง 9,000 ล้านบาท เงินค่าตอบแทนจากการใช้ประโยชน์ที่ดินที่บริษัทชำระไปแล้ว 2,850 ล้านบาท และเงินค่าออกหนังสือค้ำประกัน 38,749,800 บาท พร้อมดอกเบี้ยร้อยละ 7.5 ต่อปี และคืนหนังสือค้ำประกันมูลค่า 500 ล้านบาท ให้แล้วเสร็จภายใน 180 วันนับคดีถึงที่สุด และให้คืนค่าธรรมเนียมศาลในชั้นอุทธรณ์จำนวน 16,535,504 บาทให้แก่บริษัทโฮปเวลล์,ด้านความเคลื่อนไหวของ รฟท.หลังรู้ผลคำพิพากษาศาลปกครองสูงสุด นายวรวุฒิ มาลา รองผู้ว่าการกลุ่มธุรกิจการบริหารทรัพย์สิน รักษาการในตำแหน่งผู้ว่าการการรถไฟแห่งประเทศไทย (รฟท.) เปิดเผยว่า ขณะนี้ยังไม่สามารถให้ข้อมูลอย่างชัดเจนได้ เนื่องจากต้องรอดูร่างสำนวนของคำตัดสินก่อน รวมทั้งต้องรอให้อัยการดูรายละเอียดและพิจารณาด้วย,เรื่องนี้คงต้องรอให้อัยการพิจารณาคำตัดสินก่อนด้วย ส่วน รฟท.จะส่งคนไปคัดสำนวน หลังจากนั้นจะสรุปทำความเห็นเพื่อเสนอกระทรวงคมนาคมภายในสัปดาห์หน้า ทุกอย่างเป็นไปตามกระบวนการ ส่วนการหาคนผิดที่ทำ ก็ต้องไปไล่บี้กันต่อ ทำตามกระบวนการไป ตอนนี้ยังไม่อยากพูดไรมาก ขอให้ความชัดเจนออกมาก่อน แต่ยังไงแล้วก็จะมีขั้นตอนดำเนินการต่อกับเรื่องนี้ นายวรวุฒิกล่าว,ส่วนนายสาวิทย์ แก้วหวาน ประธานสหภาพ แรงงานรัฐวิสาหกิจการรถไฟแห่งประเทศไทย เปิดเผยว่า รฟท. คงต้องเคารพคำตัดสินของศาลปกครองสูงสุด โดยจ่ายค่าชดเชยตามคำพิพากษา ทั้งนี้ โฮปเวลล์เป็นโครงการพัฒนาขนส่งมวลชนและที่ดินของรัฐบาล ที่มอบให้ รฟท.ดูแล แต่ต่อมาเกิดปัญหาเรื่องการระดมทุนและความไม่พร้อมส่งผลให้ต้องยกเลิกโครงการดังกล่าวไป ดังนั้นรัฐบาลจึงควรมีส่วนร่วมในการรับผิดชอบค่าชดเชยด้วย ไม่ควรให้ รฟท.รับผิดชอบแต่ฝ่ายเดียว หลังจากนี้ สหภาพ รฟท.คงหารือและขอความชัดเจนจากผู้บริหารว่า รฟท.ควรจะดำเนินการจ่ายค่าชดเชยทั้งหมดอย่างไร เมื่อไหร่ และด้วยวิธีไหนเพราะที่ผ่านมาผู้บริหารเป็นผู้ดำเนินการเอง ฝ่ายสหภาพฯไม่ได้รับทราบรายละเอียดด้วย ขณะเดียวกัน คาดว่าสหภาพฯจะมีแถลงการณ์อย่างเป็นทางการภายใน 1-2 วันนี้,ต่อมาเมื่อเวลา 13.30 น. ที่โรงแรมอินโดจีน จ.สระแก้ว พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) กล่าวถึงกรณีศาลปกครองสูงสุด ตัดสินให้รัฐคืนเงินชดเชยให้กับบริษัทโฮปเวลล์จากการบอกเลิกสัญญารวมเป็นเงิน 11,888 ล้านบาท พร้อมดอกเบี้ยร้อยละ 7.5 ต่อปี รวมถึงค่าธรรมเนียมศาล ภายใน 180 วัน ว่า ตนไม่ได้เกี่ยวข้อง ยังเจรจากันอยู่ โครงการนี้ใครทำ และรัฐบาลไหนแก้ รัฐบาลนี้ต้องมาแก้หรือไง หลายเรื่องแล้วที่รัฐบาลแก้ไป ทั้งใช้มาตรา 44 เป็นการแก้ปัญหาที่เกิดขึ้นมาแล้วและแก้ไม่ได้ เข้าใจหรือยัง ถ้าบอกว่าไม่ต้องแก้ ให้ปล่อยอย่างนี้ ก็โดนเขาฟ้องมากขึ้นไปเรื่อยๆเอาหรือไม่ รัฐบาลนี้แก้ยังโดนด่าเลย ไม่ใช่รัฐบาลนี้ไม่แก้ ต้องไปด่าคนไม่แก้,จากนั้น ช่วงบ่ายวันเดียวกัน ที่ทำเนียบรัฐบาล นายวิษณุ เครืองาม รองนายกฯ ให้สัมภาษณ์กรณีรัฐจ่ายค่าเสียหายแก่บริษัท โฮปเวลล์ (ประเทศไทย) กรณีถูกยกเลิกสัญญามูลค่า 11,888 ล้าน พร้อมดอกเบี้ยว่า ยังไม่ทราบละเอียดจึงยังตอบไม่ถูกว่ารัฐต้องชดใช้ค่าเสียหายเลยหรือไม่ ทั้งนี้ คำสั่งศาลปกครองถือว่าสิ้นสุดแล้ว แต่ตนยังไม่ได้ดูรายละเอียดคำพิพากษา เรื่องนี้กระทรวงคมนาคมเป็นเจ้าของเรื่อง จึงต้องไปทำการบ้านแล้วรายงานเข้าที่ประชุมคณะรัฐมนตรี ตนคงจะได้พิจารณาก่อนคาดว่าจะใช้เวลาอีกพักหนึ่ง เพราะเมื่อมีคำพิพากษาแล้วก็ต้องไปคัดลอกสำเนาเพื่อมาศึกษาว่าจะมีแนวทางอย่างไรต่อไป และเป็นไปได้ที่กระทรวงคมนาคมจะตั้งคณะทำงานขึ้นมาศึกษา,ส่วนรัฐต้องไปไล่บี้กับผู้ดำรงตำแหน่งทางการเมืองที่เห็นชอบให้ยกเลิกสัญญาหรือไม่นั้น นายวิษณุ กล่าวว่า ขอเวลาตอนนี้ยังนึกไม่ออก ก่อนหน้านี้ นายกฯมอบหมายให้ตนติดตามคดีความสำคัญ ที่รัฐถูกฟ้องร้องเรียกความเสียหายและรัฐเป็นผู้ฟ้องมีกว่า 30 คดี โดยคิดตามแล้วรายงานให้ ครม.ทราบว่ามีคดีอะไรบ้าง อยู่ในขั้นตอนใดแล้ว โดยคดีโฮปเวลล์เป็นหนึ่งในนั้น ที่ผ่านมาตนได้ยกคดีต่างๆ ขึ้นมาแจ้งเตือน ครม.เป็นระยะๆ เพื่อให้กระทรวงเจ้าของเรื่องช่วยติดตาม และกรณีนี้ไม่ถือว่าเป็นทางเลือกของรัฐ รัฐจะไม่ใช้มาตรา 44 ในกรณีดังกล่าว เนื่องจากไปลบล้างคำพิพากษาศาล แต่อาจใช้การเจรจาต่อรองกัน อาจไม่ถึงขั้นต้องใช้มาตรา 44 ก็ได้ แต่ตนยังไม่เห็นคำพิพากษา ชนะหรือแพ้นั้นคือผล แต่จะถึงขั้นต้องจ่ายเงินกันหรือไม่ ต้องไปถามทางโฮปเวลล์ก่อนว่าต้องการอะไร กรณีนี้ต้องใช้เวลาอีกยาวนาน จึงจะทราบว่ารัฐต้องชดใช้เงินจำนวนเท่าใด หรือมีทางออกอย่างไร เพราะกว่าจะมีคำพิพากษาฉบับเต็มออกมาก็ใช้เวลาเป็นเดือน หลังจากนั้นก็ต้องใช้เวลาพูดคุยหารือ รวมถึงการปฏิบัติตามคำพิพากษาศาลปกครองสูงสุดนั้นมีระยะเวลากำหนดไว้อยู่ เว้นแต่มีการเจรจาเกิดขึ้น เหมือนอย่างหลายคดีที่มีการเจรจากันอยู่ จึงตอบไม่ได้ว่าต้องใช้เวลานานเท่าใด ส่วนการชดใช้อาจน้อยกว่าที่ศาลได้พิพากษาหรือไม่นั้น ขึ้นอยู่กับการเจรจา แต่หากคู่กรณีไม่เจรจาเลย คงไม่สามารถไปบังคับคู่กรณีได้,ขณะที่นายอาคม เติมพิทยาไพสิฐ รมว. คมนาคม กล่าวถึงคดีโฮปเวลล์ว่า กรณีดังกล่าวส่งผลให้รัฐได้รับความเสียหาย ขณะนี้ตนได้รับรายงานจาก รฟท.ในเบื้องต้นแล้ว และได้สั่งการให้ รฟท.รายงานคำพิพากษาดังกล่าวต่อบอร์ด รฟท. เพื่อรับทราบและเตรียมหาแนวทางการดำเนินงานตามผลแห่งคำพิพากษา ก่อนรายงานนำเสนอกระทรวงคมนาคม เพื่อรายงานคณะรัฐมนตรีเพื่อรับทราบ และพิจารณาแนวทางการดำเนินงานให้เป็นไปตามผลแห่งการบังคับของคำพิพากษาดังกล่าว รวมถึงการดำเนินการตามกฎหมาย กฎระเบียบ ที่เกี่ยวข้องของผู้รับผิดชอบที่ผ่านมาต่อไป,สำหรับมหากาพย์ของคดีนี้ ผู้สื่อข่าวรายงานว่า โครงการโฮปเวลล์เกิดขึ้นเมื่อปี 2533 ในสมัยรัฐบาล พล.อ.ชาติชาย ชุณหะวัณ ที่มีนายมนตรี พงษ์พานิช เป็นอดีตรัฐมนตรีว่าการกระทรวงคมนาคม แต่ต่อมาโครงการเริ่มสะดุด ภายหลังเกิดรัฐประหาร พ.ศ.2534 รัฐบาลนายอานันท์ ปันยารชุน ได้เข้ามาตรวจสอบสัญญาสัมปทานทั้งหมดที่มีเงื่อนไขการผูกขาด และได้ประกาศล้มโครงการโฮปเวลล์ แต่ต่อมาในรัฐบาลชวน หลีกภัย สมัยที่ 1 โครงการโฮปเวลล์ได้รับการผลักดันต่อโดย พ.อ.วินัย สมพงษ์ รัฐมนตรีว่าการกระทรวงคมนาคม ต่อมาในรัฐบาลพล.อ.ชวลิต ยงใจยุทธ ได้มีมติคณะรัฐมนตรี เมื่อวันที่ 23 ธันวาคม พ.ศ.2540 ให้ความเห็นชอบบอกเลิกสัญญากับโฮปเวลล์ หลังจากบริษัทโฮปเวลล์หยุดการก่อสร้างอย่างสิ้นเชิง ตั้งแต่เดือนสิงหาคม พ.ศ.2540 และโครงการการก่อสร้างโครงการโฮปเวลล์ สิ้นสุดลงในสมัยรัฐบาลนายชวน หลีกภัย สมัยที่ 2 หลังดำเนินการก่อสร้างเป็นเวลา 7 ปี มีความคืบหน้าเพียงร้อยละ 13.77 กระทรวงคมนาคมบอกเลิกสัญญาสัมปทานอย่างเป็นทางการ เมื่อวันที่ 20 มกราคม พ.ศ.2541 ทำให้ บ.โฮปเวลล์ ฟ้องร้องเรียกค่าเสียหายในการยกเลิกสัญญาจากกระทรวงคมนาคม และการรถไฟแห่งประเทศไทย เป็นค่าใช้จ่ายจากการเข้ามาลงทุนเป็นเงิน 56,000 ล้านบาท ในขณะที่การรถไฟก็เรียกร้องค่าเสียโอกาสในการใช้ประโยชน์จากโครงการ เป็นเงินกว่า 200,000 ล้านบาท นำไปสู่การยื่นข้อพิพาทต่ออนุญาโตตุลาการ เมื่อวันที่ 24 พ.ย.2547 และเมื่ออนุญาโตตุลาการมีคำชี้ขาดให้ รฟท.ต้องจ่ายคืนเงินชดใช้ค่าบอกเลิกสัญญาให้กับบริษัทโฮปเวลล์ คู่กรณีทั้งสองฝ่ายต่างมีการยื่นฟ้องกันเองต่อศาลปกครองกลาง ต่อมาศาลปกครองกลางมีคำพิพากษา เมื่อวันที่ 13 มี.ค.2557 เพิกถอนคำชี้ขาดดังกล่าว แต่สุดท้ายศาลปกครองสูงสุดมีคำพิพากษาความยาว 119 หน้า กลับคำพิพากษาดังกล่าว ถือเป็นการปิดตำนานคดีสัมปทานโฮปเวลล์ที่ยาวนานกว่า 15 ปี,สำหรับการตัดสินของศาลปกครองสูงสุดในคดีนี้ ศาลให้เหตุผลว่า คดีนี้มีประเด็นต้องวินิจฉัย 3 ประเด็น ในประเด็นที่ 1.การยอมรับหรือบังคับตามคำชี้ขาดของคณะอนุญาโตตุลาการดังกล่าวจะเป็นการขัดต่อความสงบเรียบ ร้อย หรือศีลธรรมอันดีของประชาชนหรือไม่ ข้อเท็จจริงปรากฏว่า ก่อนที่บริษัทโฮปเวลล์จะยื่นคำเสนอข้อพิพาท ได้ทำหนังสือขอให้กระทรวงคมนาคม และ รฟท.ระงับข้อพิพาทโดยการเจรจาประนีประนอมยอมความให้เสร็จภายใน 60 วัน กระทรวงคมนาคมและ รฟท.ได้รับหนังสือดังกล่าวแล้ว แต่เพิกเฉยไม่พยายามเจรจา บริษัทโฮปเวลล์มีสิทธิยื่นคำเสนอข้อพิพาทให้อนุญาโตตุลาการชี้ขาดได้ และเมื่อพิจารณาคำชี้ขาดของอนุญาโตตุลาการในประเด็นดังกล่าวแล้ว เห็นว่าการพิจารณาของอนุญาโตตุลาการเป็นไปตามเงื่อนไขสัญญาสัมปทานข้อ 31.1 ระบุว่าเมื่อมีข้อพิพาทเกิดขึ้นเกี่ยวกับสัญญาคู่สัญญาจะต้องมีการประนีประนอมระงับข้อพิพาทนั้นก่อน หากภายในระยะเวลา 60 วัน ไม่สามารถประนีประนอมระงับข้อพิพาทได้ ให้นำข้อพิพาทเสนออนุญาโตตุลาการชี้ขาดได้ ดังนั้นคำชี้ขาดของอนุญาโตตุลาการในส่วนนี้ จึงไม่ปรากฏเหตุที่จะทำให้เป็นคำชี้ขาดที่ฝ่าฝืนต่อบทกฎหมายที่เกี่ยวกับความสงบเรียบร้อย หรือศีลธรรมอันดีของประชาชน แต่อย่างใด,ประเด็นที่ 2 สิทธิเสนอให้ระงับข้อพิพาทโดยวิธีอนุญาโตตุลาการของกระทรวงคมนาคม และ รฟท.พ้นกำหนดระยะเวลาตามกฎหมายหรือไม่ และประเด็นที่ 3 คำชี้ขาดของอนุญาโตตุลาการที่มีการกำหนดประเด็นว่า สัญญาสัมปทานเลิกกันไปโดยปริยายหรือโดยข้อกฎหมายหรือไม่ และกระทรวงคมนาคม รฟท.และบริษัทโฮปเวลล์จะกลับคืนสู่ฐานะเดิมตามประมวลกฎหมายแพ่งและพาณิชย์ ม.391 หรือไม่เพียงใด,สำหรับคำชี้ขาดในส่วนที่กำหนดให้กระทรวงคมนาคมและ รฟท.ต้องดำเนินการให้บริษัทโฮปเวลล์ กลับคืนสู่ฐานะที่เป็นอยู่เดิมนั้น ศาลเห็นว่า เมื่อพิจารณารายละเอียดในประเด็นข้อโต้แย้งต่างๆ ของกระทรวงคมนาคม และ รฟท.ที่อ้างเป็นเหตุให้ศาลเพิกถอนคำชี้ขาดของอนุญาโตตุลาการนั้น ล้วนแต่เป็นการโต้แย้งดุลพินิจการพิจารณาข้อเท็จจริงและการปรับใช้กฎหมาย ข้อสัญญาของอนุญาโตตุลาการ ซึ่งคำชี้ขาดของอนุญาโตตุลาการในประเด็นต่างๆดังกล่าว เป็นการวินิจฉัยว่า คู่สัญญาฝ่ายใดปฏิบัติตามสัญญาโดยถูกต้องแล้วหรือไม่อย่างไร และคู่สัญญาแต่ละฝ่ายมีความรับผิดต่อกันหรือไม่อย่างไร เป็นเรื่องระหว่างคู่สัญญาเท่านั้น ไม่ได้มีลักษณะเป็นเรื่องเกี่ยวข้องความสงบเรียบร้อย หรือศีลธรรมอันดีของประชาชน แต่อย่างใด จึงไม่ปรากฏเหตุให้อำนาจศาลปกครองเพิกถอนคำชี้ขาดในส่วนนี้ ได้เช่นกัน พิพากษากลับคำพิพากษาศาลปกครองกลาง เป็นยกคำร้องและให้บังคับตามคำชี้ขาดอนุญาโต-ตุลาการ โดยให้กระทรวงคมนาคมและ รฟท.ปฏิบัติตามคำชี้ขาดดังกล่าวให้แล้วเสร็จภายใน 180 วัน นับแต่คดีถึงที่สุด และให้คืนค่าธรรมเนียมศาลในชั้นอุทธรณ์จำนวน 16,535,504 บาทให้แก่บริษัทโฮปเวลล์
คมนาคม-รฟท. อ่วม ศาลปกครองสูงสุดพิพากษาสั่งจ่ายค่าโง่โฮปเวลล์ 12,000 ล้านบาท ชดเชยการบอกเลิกสัญญาตามคำชี้ขาดอนุญาโตตุลาการ
โฮปเวลล์,ค่าโง่โฮปเวลล์,รฟท.,การรถไฟแห่งประเทศไทย,คำตัดสิน,ศาลปกครอง,ข่าวหน้า1,ข่าวทั่วไป